【明報專訊】漁護署最近喺香港地質公園有好多搞作，希望變成旅遊景點，除咗破邊洲起觀景台，漁護署噚日亦公布推出「慶春約文化徑」，首段串連荔枝窩、梅子林同蛤塘，全長約3.7公里，沿途設置31塊解說牌、舊照片同圖畫介紹村落。署方話希望推廣地質公園嘅社區歷史、文化同生活故事，令遊客有深度體驗。
沙頭角慶春約由荔枝窩、梅子林、蛤塘、小灘、鎖羅盆、三椏村、牛屎湖共7條客家村組成，昔日各村為維護治安結盟，共同建造設施、辦學同舉辦大型活動。「慶春約文化徑」首段3個地方各有特色，荔枝窩係昔日教育、經濟同傳統節慶活動基地；梅子林係多條曾氏村落嘅發源地，1960年代盛產年桔；蛤塘係吊燈籠山下村落，1960年代盛產蔬果，仲有雞場。
次段料明年首季推出
漁護署話要遊覽「慶春約文化徑」， 除經馬料水或大水坑梯台搭船，隨住沙頭角第二期開放，持有效沙頭角邊境禁區許可證嘅人可由沙頭角碼頭搭半小時街渡去荔枝窩。路徑第二段預計明年第一季推出，將串連三椏同小灘。
慶春約7村亦推出「一個人一個故事」網站（ourstories.hk），有60幾個村民以口述歷史方式和歌曲介紹昔日故事。